הוועדה המיוחדת לפניות הציבור, כנסת 19, פרוטוקול מספר 10, 2013-06-11 14:00

עדי קול: צהרים טובים.

עדי קול: אני שמחה לפתוח את הישיבה השלישית שלנו בנושא.

עדי קול: אני מקווה מאוד שהיא האחרונה, אבל אם לא נקבל את מבוקשנו נמשיך להיפגש כאן אחת לשבועיים.

עדי קול: אנחנו מאוד נהנים להיפגש כאן.

עדי קול: נכון?

עדי קול: אנחנו כבר מכירים אחד את השני, אבל תיכף נעשה סבב.

עדי קול: מר עוזי יצחקי, אני מודה לך מאוד שהגעת, חיכינו לפגישה הזאת ואני שמחה שאתה מכבד גם את הוועדה וגם את הנושא.

עדי קול: אני רוצה להציג את תקציר הפרקים הקודמים.

עדי קול: אני מניחה שאתה יודע, אבל בכל אופן, מתוך עמדת הוועדה והמסקנות של הוועדה.

עדי קול: התכנסנו קודם כול לנושא מאוד-מאוד ספציפי וחירומי, בעקבות סגירה של משרד הרישוי בנצרת עילית ומצב קשה מאוד שנוצר למבקשי הטסטים והשירותים באזור – תורים ארוכים שהצטברו.

עדי קול: זה בעצם מצב בלתי הגיוני ובלתי סביר שגורם לתושבי האזור להזדקק לנסוע לחיפה ועפולה, גם נסיעה ארוכה, גם תורים ארוכים.

עדי קול: בעיקר דיברו כאן במפגש הראשון נציגים של תלמידות נהיגה ומורת נהיגה שסיפרו על הקושי של אנשים לצאת מסביבת מגוריהם, גם מהעיר, גם מהכפרים ולהיבחן ולנסוע למקום שהם לא מכירים, ועל הפגיעה הקשה שיש בציבור התושבים באזור.

עדי קול: אני מזכירה, כולכם בוודאי יודעים אבל נצרת, העיר הגדולה באזור, עיר הבירה של הגליל ובאמת העיר הערבית הגדולה ביותר – וראש עיריית נצרת נמצא כאן – שכבר שנים מנסה לפנות בבקשה להקים משרד רישוי בעיר, משרד רישוי ולא סניף, נענית בתשובות מתשובות שונות.

עדי קול: כאשר הסתכלנו ובחנו את המקומות שבהם נמצאים משרדי רישוי בארץ, קשה מאוד שלא לשים לב לפגיעה המאוד בולטת שניכרת כאן.

עדי קול: יש משרדי רישוי בערים יהודיות קטנות בהרבה מנצרת, יש בקריית ארבע משרד רישוי, יש משרדי רישוי בערים רבות.

עדי קול: לעומת זה, בנצרת אנחנו לא מצליחים להקים משרד רישוי.

עדי קול: כבר כמה שנים שמוגשת פנייה אך מסרבים לקבל את הפנייה והבקשה לפתוח משרד רישוי בנצרת.

עדי קול: אני רוצה להזכיר גם את ההערה שנאמרה כאן, וחזרה ונאמרה על-ידי מבקר המדינה, שקורא לרשויות הממשלה להקים משרדים ממשלתיים בנצרת וללכת בעקבותיו, כדי לבסס את השירותים שניתנים בעיר.

עדי קול: אחת השאלות הגדולות שעולה כאן, מעבר לבעיה הנקודתית שכביכול נפתרה, אבל מייד נדבר על כך שהיא לא באמת נפתרה, היא פתיחת משרד רישוי רשמי בנצרת.

עדי קול: הסוגיה גם הולכת ונעשית מורכבת יותר, לא רק לנוכח המציאות, כי אנחנו רואים באילו ערים יש משרד רישוי ובאילו לא.

עדי קול: יושב כאן ראש עיריית נצרת שהציע מתקן קבע וערך סיור, ומוכן להעמיד לרשות משרד הרישוי משרד, ובכל זאת נמצאים כל מיני פתרונות ארעיים ונמצא מקום בנצרת עילית.

עדי קול: לנושא הספציפי, אני יודעת שלחצנו ודרשנו וביקשנו פתרון, קודם כול למענה לטסטים בהקדם האפשרי.

עדי קול: זה לא קרה בתאריך הראשון שביקשנו.

עדי קול: כשהגעתם לוועדה בדיון השני הגעתם ללא תשובות מספיקות, ללא בדיקה.

עדי קול: הצהרתי פה לפרוטוקול שהרגשתי שזה קצת זלזול בוועדה.

עדי קול: אני חושבת שזה גם פגיעה בכבוד הכנסת, שאנחנו מגדירים ביחד כסיכום של ישיבת הוועדה שהתוצאה אמורה להיות פתיחה מהירה ככל האפשר – וגם הגדרנו זמנים – של האפשרות לקיים טסטים, וזה לא נעשה.

עדי קול: נאמר בפני הוועדה שנמצא מקום לקיים את השירותים ואז הסתבר במהלך הדיון שהמקום הזה לא תואם עם ראש עיריית נצרת עילית ושמדובר במקום לא תקין.

עדי קול: יצאנו החוצה וחיכינו והמתנו.

עדי קול: זאת היתה מין סאגה גדולה שלא נפתרה בסופו של דבר.

עדי קול: קבענו תאריך.

עדי קול: נכון שקיבלנו עכשיו תשובה מוקדמת מן התאריך שקבענו לגבי פתיחת המקום, אבל מייד שמענו מן המשתתפים שמדובר במקום זמני שלא יוכל לשרת בהמשך את התושבים.

עדי קול: מדובר בקאונטרי קלאב שמציע שירותים לילדים, גנים ובריכות וכל מה שלא יהיה.

עדי קול: לא מקום שאפשר יהיה לקיים בו טסטים לאורך זמן.

דב חנין: ולכאורה גם, לפחות לפי חומר שנמצא בפניי, בהליך לא תקין.

דב חנין: ממש מוזר שהמדינה-הממשלה לוקחת חלק בהליך כזה.

עדי קול: עוד לא הגעתי לחלק הטכני, שהוא מאוד-מאוד בולט כאן.

עדי קול: קודם כול, הפתרון שניתן עכשיו הוא פתרון לא ראוי.

עדי קול: הוא פתרון זמני, וכאמור בהליך לא ראוי.

עדי קול: כאן נכנסת הסוגיה של משרד הפנים.

עדי קול: העברתי גם שאילתה לשר התחבורה בנושא.

עדי קול: נציג משרד הפנים ישב פה ואמר שבשום אופן, על-פי תקנות משרד הפנים, רשות מקומית לא יכולה להשתתף ולממן שירותים שאמורה לספק הממשלה.

עדי קול: הבנו שמקרה כזה היה גם בעיריית ראשון-לציון ובערים נוספות, וכך נעשה עם עיריית נצרת עילית עד עכשיו.

עדי קול: אני יודעת שהיו סכסוכים ודיברנו עליהם, על הבעיות עם המזכיר, למי כן העבירו שכר או לא העבירו שכר.

עדי קול: בסופו של דבר יש פה חוק, שמשרד הפנים אינו מאפשר לרשויות המקומיות לממן שירותים שמשרדי הממשלה אמורים לספק, ואתם דורשים מן הרשויות המקומיות לספק אותם כדי לפתוח את השירותים.

עדי קול: זאת אומרת, גם השתתפות בשכר דירה, גם השתתפות בשכר של עובדים.

עדי קול: בעצם אתם אומרים לעיריות: אתן רוצות שנבוא לתת כאן שירות?

עדי קול: תשלמו עליו.

עדי קול: קודם כול, זה כמובן מינהל לא תקין, אבל גם עבירה על החוק.

עדי קול: לא קיבלתי משר התחבורה תשובה לשאילתה שלי.

עדי קול: אשמח לשמוע כאן איך אתם מתמודדים עם הטענה הזאת, ונמצאים כאן נציגים של משרד הפנים שיציגו כמובן את עמדתם.

עדי קול: השורה התחתונה, אנחנו עומדים כרגע במצב שהטסטים התחדשו?

<יצחק שדה: ביום שישי שעבר.

עדי קול: התחדשו הטסטים במקום שנבחר, לא באופן ראוי ולא בעקבות תהליך תקין.

עדי קול: נערך סיור בעיר נצרת והוצעו מקומות קבע למשרד הרישוי.

עדי קול: הנושא הזה לא התקדם, להיפך, מיהרו למצוא פתרון זמני בנצרת עילית.

עדי קול: אין סניף של משרד הרישוי בנצרת וההליך כולו לא ברור.

עדי קול: זאת אומרת, גם עכשיו כשנפתח המשרד הזמני הזה, מי אמור לשלם עליו?

עדי קול: האם אתם ממשיכים לדרוש תשלום מן העירייה?

<ג'מאל טאטור: זה על תקן אירוח.

עדי קול: באופן לא חוקי, בניגוד לפקודת העיריות שבסמכות משרד הפנים.

עדי קול: אני שמה את הדברים לפתחך.

עדי קול: אנחנו מכירים את הדיון, הדיון נעשה סוער מאוד.

עדי קול: אני רוצה שנתחיל דווקא עם חברי הכנסת ואחר-כך ניתן למנכ"ל משרד התחבורה להתייחס ואחר-כך תוכלו להעיר.

חנין זועבי: אני מוותרת על רשות הדיבור בשלב זה.

חנין זועבי: אני רוצה לשמוע למה אין משרד רישוי בנצרת.

דב חנין: האמת היא שחברת הכנסת זועבי באמת סיכמה פה בתמצית דיונים שנמשכו שעות רבות בוועדה.

דב חנין: אדוני המנכ"ל, קודם כול, אני שמח שאתה נמצא אתנו.

דב חנין: אני מכיר אותך כאדם מעשי, עם יכולת להתמודדות עם בעיות ולפתרון בעיות.

דב חנין: האמת היא שאני חייב לומר לך, ואני חושב שזו התחושה של כל חברי הכנסת, גם אלה שנמצאים כאן וגם אלה שלא נמצאים כאן היום אבל היו בדיונים הקודמים, יש לנו תחושה מאוד גדולה של תסכול בעניין הזה.

דב חנין: אנחנו לכאורה מדברים על דבר שנראה לנו אלמנטרי, ולכאורה מסביב לשולחן יש גם את מורי הנהיגה וגם את נציגי הציבור והעיריות המעורבות.

דב חנין: לכולם בסך הכול יש רצון טוב ורוצים לקדם את העניין, וגם משרד התחבורה אומר שהוא מכיר במורכבות ובבעיות ובצרכים.

דב חנין: לכאורה הכול פשוט, אך בפועל יש לי לפעמים תחושה מוזרה מאוד שאנחנו משחקים פה במשחק של חתול ועכבר – אנחנו הכנסת בתפקיד החתול, אבל משהו כל הזמן בורח לנו.

דב חנין: לכל תחנה שאנחנו מגיעים- - -

חנין זועבי: העכבר תמיד מנצח.

דב חנין: העכבר מנצח, וזה מתסכל מאוד אם אתה חתול.

<ראמז ג'ראיסי: זה וולט דיסני.

<ראמז ג'ראיסי: ..

דב חנין: חוץ מזה שלא נעימה לנו התחושה, אני אומר לך ביושר, שהממשלה מתנהלת כמו עכבר.

דב חנין: חס וחלילה, אני באמת לא רוצה פה לפגוע באף אחד, אבל אומר לך למה התחושה כל-כך מתסכלת.

דב חנין: בישיבה הקודמת התרשמתי שהגענו לסיכום חיובי ומעשי.

דב חנין: ישבו פה מסביב לשולחן כל הגורמים, היתה הסכמה שחייב להיות משרד רישוי בנצרת, באיזה שלב היתה מחשבה אם רוצים או לא רוצים שזה יהיה בנצרת עילית במקום בנצרת.

דב חנין: חברי הכנסת שהיו פה והמשתתפים אמרנו את דעתנו, שזה צריך להיות בנצרת, בשל סיבות רבות, אבל גם הסתבר לנו שבנצרת עילית זה גם לא אפשרי.

דב חנין: ניסו לבדוק איזה מקום והוא לא התאים וראש העירייה התנגד.

דב חנין: ואז בא ראש עיריית נצרת ואמר: אצלנו אין בעיה, יש מקום, נמצא מקום, נמצא פתרון.

דב חנין: לכאורה הכול נפתר.

דב חנין: אחרי הישיבה שמחתי גם לקבל עדכון.

דב חנין: אתה יודע, יש נושאים שהופכים להיות פשוט בדמנו.

דב חנין: לא רק יושבת-ראש הוועדה, אלא פשוט זה מציק לנו, אנחנו רוצים לראות מה קורה.

דב חנין: שמחתי לקבל עדכון שאפילו היה סיור בנצרת ב-4 ביוני.

דב חנין: אמרתי: הנה נפתרה הבעיה ובאה גאולה לעולם, יפה.

דב חנין: ועכשיו אני רואה את ה"טוויסט" האחרון של הפרשה הזאת, וזה באמת נותן את התחושה של החתול והעכבר.

דב חנין: עד שכבר סגרנו עניין, עד שהכול הגיע למקום, פתאום עוד פעם מתבצע איזה מעקף, שהוא גם לא מתאים.

דב חנין: אמרה יושבת-ראש הוועדה, הוא לא מתאים מכמה בחינות.

דב חנין: כולנו כבר נעשינו מומחים פה לענייני משרד הרישוי בנצרת, כי אתם מעסיקים אותנו, אתם לא פותרים לנו את הבעיה.

דב חנין: האמן לי, כולנו רוצים להשתחרר מן העניין הזה.

דב חנין: יש לנו צרות פה בכנסת ובעיות לטפל בהן מכאן ועד להודעה חדשה.

דב חנין: אנחנו רוצים ממך שאתה תבוא אלינו היום ותגיד לנו: יש לכם בעיה אחת פחות לטפל בה.

דב חנין: אומר לך מה מטריד אותי כרגע.

דב חנין: מטריד אותי, קודם כול, שבניגוד לכל מה שדובר וכל ההעדפות שהיו פה, איכשהו זה עוד פעם קפץ מנצרת לנצרת עילית.

דב חנין: זאת הבעיה הראשונה.

דב חנין: בעיה שנייה, שבמקום לייצר פתרון קבע מייצרים משהו שהוא מין פלסטר ל-3 חודשים.

דב חנין: בעיה שלישית, שהמקום הזה בכלל לא מתאים.

דב חנין: אני לא מצליח להבין למה.

דב חנין: הרי יש מקום, והוא כן מתאים.

דב חנין: נצא פה ראש עירייה שמגיע פעם אחר פעם כי זה חשוב לו והוא רוצה לפתור את העניין.

דב חנין: שמעתי אותו מספיק פעמים כדי להגיד את זה גם פה עוד פעם, הוא מוכן לשתף פעולה עם משרד התחבורה כדי לעשות את זה ושזה ייצא לפועל בעיריית נצרת.

דב חנין: והדבר האחרון, ואת זה באמת קיבלתי רק היום, מסמך של מבקר הפנים של החברה לפיתוח נצרת עילית, שהיא כאילו הפתרון.

דב חנין: אומר מבקר הפנים: כל ההליך של ההשכרה של משרדי החברה לפיתוח כלכלי של נצרת עילית למשרד הרישוי לא תקין.

דב חנין: המדינה לוקחת חלק בהליך לא תקין.

דב חנין: בשביל מה?

דב חנין: למה?

דב חנין: הרי יש פתרונות אמיתיים שאפשר לבצע אותם.

דב חנין: אני מתנצל, אדוני המנכ"ל, שדיברתי קצת בהרחבה.

דב חנין: האמן לי שניסיתי מאוד לקצר, כי הסאגה הזאת אפשר לדבר עליה שעות רבות ולנמק שעות רבות למה יש פתרונות פשוטים ולמה צריך לקדם סוף-סוף את הפתרון הפשוט.

דב חנין: הפנייה שלנו, אני מרשה לעצמי להגיד את זה לא רק בשמי אלא בשם כל חברי הכנסת בוועדה הזאת, והיו פה לא מעט חברי כנסת גם בדיונים הקודמים, הפנייה שלנו אליך היא פשוט להביא את העניין הזה לסיום.

דב חנין: יש פתרונות פשוטים, יש פתרונות הגיוניים.

דב חנין: אפשר ללכת באמת פעם אחת בדרך ההגיונית.

דב חנין: אני מכיר אותך ויודע שאתה יודע ללכת בדרך הזאת.

דב חנין: זה יחסוך מכם כאב ראש, זה יחסוך מאתנו כאב ראש ובמיוחד זה ייתן לתושבים, לנהגים, לציבור מענה וזאת תהיה בשורה חיובית.

דב חנין: תודה רבה.

<עוזי יצחקי: תודה.

<עוזי יצחקי: אני באמת שמח להיות פה.

<עוזי יצחקי: אני חושב שזה באמת כבוד גדול להופיע בפני הוועדה.

<עוזי יצחקי: הופעתי פה גם כסמנכ"ל.

<עוזי יצחקי: זאת ועדה שעוסקת בנושא חשוב מאוד, אנחנו מכבדים את הוועדה.

<עוזי יצחקי: למעשה אפשר להגיד שהנושא נפתר.

<עוזי יצחקי: משרד הרישוי בנצרת – לא אחזור על ההיסטוריה.

<עוזי יצחקי: בנצרת עילית נפתח סניף של משרד רישוי במרץ 2010 על-פי סיכום בין משרד התחבורה לעיריית נצרת עילית.

<עוזי יצחקי: העירייה לא עמדה בסיכום, מסיבותיה היא, לא אכנס פה לסכסוכים פנימיים של רשות מקומית בינה לבין עצמה, עניינים עם החשב והיועצת המשפטית וכולי.

<עוזי יצחקי: ברגע שראינו שאין כל מענה, גם לעניין של כוח אדם וגם לעניין של דיור, נאלצנו לסגור את הסניף מפאת אי-רצון להיות חשופים לתביעות.

<עוזי יצחקי: לצערי הרב כן נחשפנו כבר לתביעות.

<עוזי יצחקי: בשבוע הבא אדרש להופיע בבית-הדין לעבודה בחיפה בגין תביעה של עובדות שהועסקו שם ולא קיבלו שכר, אז אנחנו כן חשופים.

<עוזי יצחקי: כמי שאמון על כספי ציבור וצריך למנוע בזבוז והוצאת כספים - - -

עדי קול: נכון שלא אתם שילמתם אלא העירייה שילמה?

<עוזי יצחקי: על-פי הסכם שבין משרד התחבורה ובין עיריית נצרת עילית, העוֹבדות שאותרו על-ידי העירייה היו עובדות עירייה לכל דבר ועניין ופשוט לא שילמו להן שכר.

<עוזי יצחקי: אנחנו כגוף שהיה מעורב בעניין נתבעים.

<עוזי יצחקי: כנ"ל גם לגבי הדיור.

עדי קול: כי הן נתנו שירות שאתם הייתם אמורים לתת.

<עוזי יצחקי: כן, אבל היה סיכום מוחלט בינינו ובין העירייה, וזה היה תנאי סף לפתיחת משרד רישוי בנצרת, שהעירייה תעסיק, בסיכום עם ראש העירייה.

<עוזי יצחקי: העירייה איתרה, התחילה להעסיק, עשינו להם גם חפיפה אך העובדות לא קיבלו שכר, ועכשיו אנחנו נתבעים.

<עוזי יצחקי: אותו דבר גם לגבי הדיור.

<עוזי יצחקי: בעל המבנה אומר: 3 שנים לא משלמים לי.

<עוזי יצחקי: אתם נמצאים שם כמשרד רישוי, אתם מפעילים את משרד הרישוי, לא מעניין אותי מה חתמתם עם ראש העירייה, אני דורש שכר דירה.

<עוזי יצחקי: לכן נאלצנו לסגור את הסניף.

עדי קול: כאמור חתמתם על ההסכם הזה בניגוד לפקודת העיריות.

<עוזי יצחקי: אנחנו לא חתמנו בניגוד לפקודת העיריות.

<עוזי יצחקי: הדברים האלה מקובלים בינינו ובין העיריות.

<עוזי יצחקי: למשרד התחבורה יש פרישה בסיסית של שירותי רישוי רכב ונהיגה שניתנים באמצעות משרדי הרישוי.

<עוזי יצחקי: רוב שירותי הרכב והנהיגה שלנו היום הם באמצעים מקוונים, באמצעות הטלפון, האינטרנט, מכונות שירות.

<עוזי יצחקי: אם אשאל את כבוד יושבת-ראש הוועדה המכובדת מתי היא היתה במשרד הרישוי לאחרונה אני מניח שהיא תתקשה להיזכר מתי היא היתה.

עדי קול: אבל לא כי היא עשתה את זה באופן מקוון, פשוט כי היא לא עשתה את זה.

<עוזי יצחקי: אני מכיר רבים מאוד, ואם אשאל את כבוד חבר הכנסת דב חנין מתי יצא לו לאחרונה לבקר במשרד רישוי, אני מניח שגם הוא יתקשה לזכור מתי הוא היה שם.

<ג'מאל נסאר: ואם אתה שואל אותנו, שאנחנו חיים 25 שעות ליממה במשרד הרישוי, מה נענה לך?

חנין זועבי: אל תשאל חברי כנסת.

חנין זועבי: תשאל את האנשים ברחוב.

<עוזי יצחקי: גם האנשים הפשוטים יאמרו כך.

<ג'מאל טאטור: תעשו את זה בכל הארץ.

<ג'מאל טאטור: תעשו את זה בקריית ארבע.

<ג'מאל טאטור: אם כך תעשו את זה בכל הארץ וגם בנצרת.

<עוזי יצחקי: נעשה את זה.

<עוזי יצחקי: בתקופה הקרובה – איני יודע אם זה יהיה בטווח חודשים או שנים – נתחיל לסגור כמה שיותר משרדי רישוי.

<עוזי יצחקי: רוב השירותים שלנו היום ניתנים, וימשיכו להינתן, באמצעות הטלפון והאינטרנט.

<עוזי יצחקי: אנחנו רוצים למנוע מן הקהל להגיע למשרדי הרישוי.

<עוזי יצחקי: אדם יכול לקבל את השירות באמצעות הטלפון, האינטרנט או מכונת שירות אוטומטית, שגם נמצאת ב"ביג" בנצרת ובדקתי אותה ביום שישי האחרון כשהייתי שם, היא עובדת יפה, אני בעצמי הנפקתי שם רישיון רכב.

<עוזי יצחקי: אני חושב שהכיוון שלנו הוא לנתק את המגע שבין הפקיד ובין הציבור, לתת את השירותים כמה שיותר מרחוק.

<עוזי יצחקי: להגיע למשרד הרישוי זה להיות בפקקים, להיות מטורטרים.

<עוזי יצחקי: לכן, כפי שאנחנו רוצים להיות מדינה מתקדמת, אנחנו נעניק את השירותים מרחוק.

<עוזי יצחקי: שוב אני חוזר לנצרת עילית.

<עוזי יצחקי: זה נערך על-פי יוזמתו של ראש העירייה ולכן, כמו במשרדים נוספים, פתחנו את משרד הרישוי.

<עוזי יצחקי: לא עמדו בתנאים ונאלצנו לסגור.

<עוזי יצחקי: כדי לתת מענה מיידי לדבר הדחוף ביותר, הקריטי ביותר, למבחני הנהיגה המעשיים, איתרנו מספר מקומות, גם בנצרת וגם בנצרת עילית.

<עוזי יצחקי: מקום ראשון שהצגנו בנצרת עילית, ברחוב היצירה, נמצא כלא מתאים

עדי קול: דרך אגב, הוא נמצא כלא מתאים כאן בוועדה.

עדי קול: הגילוי שהמיקום לא מתאים היה כאן בוועדה.

עדי קול: לא נערכה בדיקה לפני.

<עוזי יצחקי: נערכה בדיקה.

<עוזי יצחקי: היה לנו המכתב של ראש העירייה.

<עוזי יצחקי: לדעתי ראש העירייה כן יכול היה להתגמש עם בעלי הנכס ולהגיע איתם להבנות שזה יעבור מתעסוקה למסחר, אבל כדי לתת מענה מידי ללקוחות שלנו---

עדי קול: אתה מבין את תחושת התסכול שלנו כאשר אנחנו באים לכאן ואומרים לנו: הנה, מצאנו מקום, ומסתבר שלא בדקו מול ראש העירייה את המקום והמקום לא מתאים?

<עוזי יצחקי: בדקו.

<עוזי יצחקי: כשהגיעו לפה כבר היה ברשותנו מסמך שהמקום לא מתאים.

עדי קול: זה לא מה שהוצג בפניי.

<עוזי יצחקי: היה לי את המכתב מאת ראש העירייה.

<אלירן גפסו: נמצא בתב"ע שהוא לא מתאים.

עדי קול: נציג משרד התחבורה שהיה כאן, הוא מאוד-מאוד נחמד, אמר: הנה, אנחנו מציגים את רחוב היצירה, ופתאום ראש העירייה אמר שזה לא מתאים.

עדי קול: נציג משרד התחבורה אמר: אה, לא ידעתי.

<עוזי יצחקי: ואחרי זה ראש העירייה גם שלח לנו מכתב.

<עוזי יצחקי: נכון, תוך כדי הישיבה כתב מכתב ואני קיבלתי אותו.

עדי קול: כי לא פנו אליו לפני כן.

עדי קול: אני רק מחדדת את התחושה, שאנחנו מבקשים תשובה ומקבלים תשובה כזאת, אז אנחנו מרגישים כמו חתול ועכבר.

<עוזי יצחקי: אז גם אנחנו קיבלנו באותו יום את התשובה.

<עוזי יצחקי: אני ראיתי, כפי שאמרתי, בכתב את התשובה של ראש העירייה באותו מכתב.

<עוזי יצחקי: איתרנו מקום זמני בנצרת עילית.

<עוזי יצחקי: הייתי שם באופן אישי ביום שישי האחרון, ראיתי את הבוחנים יוצאים לטסט כדי לוודא שההיבטים התעבורתיים והתחבורתיים ראויים.

<עוזי יצחקי: עליתי גם על טסט עם בחורה מקסימה מביר אל מכסור שעברה את הטסט בצורה יוצאת מן הכלל.

עדי קול: יש מורים טובים.

<ציון מזרחי: מה רע בזה?

דב חנין: מורים טובים, תלמידים טובים.

דב חנין: רק משרד רישוי איכשהו לא נמצא.

<עוזי יצחקי: באמת קראתי אחרי זה למורה, בחור רציני מאוד.

<עוזי יצחקי: הסתובבנו, בכוונה גם הטסטר לקח אותנו למספר מקומות כדי להראות את האזור, במעגלי תנועה, הוריד אותה לכיוון איכסל, היא הסתובבה באיכסל וחזרה דרך המנהרה.

<עוזי יצחקי: כפתרון זמני זה מקום ראוי, מקום טוב.

<עוזי יצחקי: תגברנו את מבחני הנהיגה המעשיים כדי לצמצם את הפערים שנוצרו עקב אי הפעלת המשרד.

<עוזי יצחקי: מופעלים שם כ-140 טסטים ביום.

<עוזי יצחקי: זה אומר 10 בוחנים שכל אחד בוחן 14 טסטים ביום.

דב חנין: מקום מאוד עסוק.

<ציון מזרחי: כי במשך חודש ימים לא נעשה דבר.

<עוזי יצחקי: אנחנו נמצאים באיתור ויש לנו כמה מקומות, כמו למשל המקום בנצרת, בחיפוש אחר מקום קבוע ליציאה למבחני נהיגה מעשיים ואנחנו נסדיר את זה.

<עוזי יצחקי: אז העניין הזה נפתר, אמנם באופן זמני.

<ג'מאל נסאר: אנחנו לא מוכנים.

<ג'מאל נסאר: מה זאת אומרת זמני?

<ג'מאל נסאר: מה ההגדרה של זמני?

<עוזי יצחקי: עד שאנחנו נאתר מקום ראוי שנוכל לתת בו מענה לשנים הקרובות.

<עוזי יצחקי: נחתום על הסכם לשנים הקרובות ומאותו מקום נצא לטסטים.

<עוזי יצחקי: לכן זה פתרון זמני.

<ג'מאל נסאר: אתה לא מדמיין לעצמך שהזמני הזה ייקטע באמצע?

דב חנין: הזמני הזה הוא ל-3 חודשים.

<עוזי יצחקי: למה ייקטע?

<ראמז ג'ראיסי: כי ההליך לא חוקי.

<ציון מזרחי: אנחנו רוצים לקוות שכל עוד המיקום הוא זמני – לא נבטל.

<ג'מאל טאטור: אבל אתה אומר שזה אתר יציאה למבחנים בלבד.

עדי קול: עשינו את זה עד עכשיו נורא יפה.

עדי קול: בואו ניתן לו לסיים ואז נפתח את הדיון.

<עוזי יצחקי: אסיים ואז אשמע את כולכם.

<עוזי יצחקי: נפגשתי עם ראש העירייה ביום שישי.

<עוזי יצחקי: הוא אמר לי שהמקום אושר בסבב טלפוני בין הדירקטורים של החברה הכלכלית.

<עוזי יצחקי: הוא נתן לי את ברכת הדרך להיות שם.

<עוזי יצחקי: הוא אמר לי שבימים הקרובים הוא יזמן ישיבה מן המניין ויאשר את המקום בצורה קבועה, כפתרון זמני.

<עוזי יצחקי: דיברתי גם עם מורי הנהיגה, ראיתי את הבוחנים.

<עוזי יצחקי: בסך הכול המקום הזמני נותן פתרון.

עדי קול: האם יעמדו בעומס הזה גם בתקופת הקיץ, כשהקאונטרי קלאב יעבוד בשיא הקיבולת?

<יצחק שדה: ומה יעשו שם גם בחורף?

<יצחק שדה: איך יעמדו בחוץ?

<ג'מאל טאטור: גם הבוחנים מתנגדים, גם אנחנו מתנגדים למקום.

<עוזי יצחקי: זהו פתרון זמני.

<עוזי יצחקי: אם אתם רוצים אז גם נפסיד את הזמני.

<עוזי יצחקי: בואו תקבלו החלטה, אני מוכן לעשות את זה, השאלה מה תחליטו.

<עוזי יצחקי: נכון לעכשיו זה נותן מענה.

<עוזי יצחקי: התלמידים מרוצים מאוד שחזרו הטסטים, המורים שבעי רצון.

<עוזי יצחקי: שוב אני חוזר ואומר, זה מקום זמני.

<עוזי יצחקי: בדקתי.

<עוזי יצחקי: נכון שביום שישי היו באותו אזור שני אירועים.

<עוזי יצחקי: אמר לי מנהל הקאונטרי קלאב שזה חריג, עובדה שבימי ראשון ושני המקום לא היה עמוס ויצאו לטסטים.

<עוזי יצחקי: יש שביעות רצון.

<עוזי יצחקי: בינתיים נאתר גם מקום קבוע.

דב חנין: אדוני המנכ"ל, יש לי שאלה אליך.

עדי קול: תיכף אאפשר לשאול שאלות.

עדי קול: אני רק רוצה לסכם כדי להבין מה אמרת.

עדי קול: אתה אומר שעכשיו אנחנו מאשרים את המקום הזה כזמני.

<עוזי יצחקי: כששאלתי כמה זמן זה זמני ציינו בפניי שתוך 3 חודשים נוכל לאתר מקום חלופי.

עדי קול: והשאלה השנייה, האם ידעת שנערך סיור עם ראש עיריית נצרת והוצג מקום, שהבנתי שגם מחובר לשני הצדדים?

עדי קול: השאלה אם אתה יכול להתחייב כאן שבתום התקופה הזמנית, שאנחנו מגדירים אותה כמקסימום 3 חודשים, ייפתח משרד הרישוי בנצרת.

<עוזי יצחקי: לא משרד רישוי, אלא מוקד יציאה לטסטים.

<ג'מאל טאטור: זה מקום יציאה לטסטים.

<ג'מאל טאטור: בשביל מה שני ראשי העיריות צריכים מקום יציאה לטסטים?

<ג'מאל טאטור: זה דבר אחד.

<ג'מאל טאטור: שתיים, אנחנו נמצאים כרגע על תקן אירוח.

<ג'מאל טאטור: כלומר, כל רגע יכולים להגיד לנו, לפי התלונות של האזרחים, צאו.

<ג'מאל טאטור: תשמעי, גברתי, אני מגיע מהצפון להגיד את הכאב של כולם.

עדי קול: אתה תגיד את הכאב.

עדי קול: אני רוצה פשוט לשמור על הסדר.

עדי קול: השאלה האחרונה שלי, עכשיו כשנמצא מקום זמני ליציאה לטסטים, מי משלם עליו?

<עוזי יצחקי: משרד התחבורה.

דב חנין: תודה, גברתי היושבת-ראש.

דב חנין: אדוני המנכ"ל, יש שאלה שאני חייב לשאול בצורה הכי גלויה והכי בוטה על השולחן.

דב חנין: אני חייב להגיד שזה מאוד-מאוד מטריד אותי ואני חושב שאתם צריכים גם כמשרד ממשלתי לא רק לענות תשובות אלא גם למנוע מצב שנוצרת, אפילו אצלנו כחברי כנסת ואני בטוח שגם אצל התושבים, תחושה לא טובה.

דב חנין: כרגע אני אפילו לא נכנס לפרטי הבעיות שיש עם המקום הזה.

דב חנין: אנשים שנמצאים במקום יודעים להסביר את זה.

דב חנין: אתם מצאתם איזה פתרון זמני בנצרת עילית שיש אתו הרבה מאוד קשיים והרבה מאוד בעיות.

<עוזי יצחקי: אני לא יודע על אילו קשיים ועל אילו בעיות אתה מדבר.

עדי קול: אם זה דבר חריג והוא קורה כבר ביום הראשון, זה סימן.

<עוזי יצחקי: אני לא יודע על אילו בעיות אתם מדברים.

דב חנין: יושבת-ראש הוועדה נתנה לך דוגמה אחת, שכבר בשני הימים הראשונים היו אירועים, כי זה קאונטרי קלאב.

<עוזי יצחקי: אילו אירועים?

<עוזי יצחקי: ביום שישי?

<עוזי יצחקי: אבל זה לא פגע בטסטים.

<עוזי יצחקי: הייתי שם.

<עוזי יצחקי: יצאו טסטים והתנועה זרמה, ויש פה עדים.

דב חנין: יש פה עדים ויש פה גם אנשים מן המקום ומן השטח שיגידו לך למה המקום לא מתאים, אבל אני לא נמצא בשטח ואני לא מכיר את המקום אז אני לא רוצה לדבר על זה.

דב חנין: הזכרתי את המכתב של מבקר הפנים.

<עוזי יצחקי: לא ראיתי אותו, דרך אגב.

דב חנין: כדאי באמת שתעיינו בו.

עדי קול: בגלל שהאישור הטלפוני לא היה ראוי הם לא הסכימו בעונת הקיץ - - -

<קריאה: גברתי היושבת-ראש, הייתי רוצה להתייחס רק לסעיף הזה.

עדי קול: אני אתן לכולם.

דב חנין: כולם ידברו.

דב חנין: אני פשוט באמצע השאלה.

דב חנין: כל הדברים האלה נעשים בזמן שבעיר הסמוכה, נצרת, יש לכם פתרון קיים קבוע, בשיתוף פעולה עם ראש העירייה.

דב חנין: האנשים הרלוונטיים שאמורים לתת את השירות חושבים שזה פתרון מצוין, אך הפתרון הזה לא נבחר.

דב חנין: התחושה שלי מהדבר הזה קשה מאוד, מאוד-מאוד קשה.

<עוזי יצחקי: רק אתקן, או אוסיף.

<עוזי יצחקי: הפתרון הזה לא נבחר.

<עוזי יצחקי: יש חילוקי דעות בתוך משרד התחבורה.

<עוזי יצחקי: מנהל המחוז וגם מנהל האגף לא בטוחים שמבחינה תעבורתית ומבחינת מורי הנהיגה והתלמידים המקום ראוי במאה אחוז.

עדי קול: והקאונטרי קלאב כן ראוי?

<עוזי יצחקי: הקאונטרי קלאב כן ראוי.

<עוזי יצחקי: גם אני בדקתי אותו, הוא ראוי.

<עוזי יצחקי: היציאה ממנו טובה ואין עם זה שום בעיה.

<עוזי יצחקי: לכן אני לא יכול להגיד שהמקום מבחינה תחבורתית ותעבורתית הוא פתרון שאנחנו סומכים עליו ידינו.

<עוזי יצחקי: מבחינת דיור הוא עונה לצרכים, זה כן.

דב חנין: אני לא השתתפתי בסיור, אני מוכן גם בעצמי לבוא לשם, אולי הכנסת פשוט תעבור לנצרת ואנחנו נשב שם עד שהבעיה הזאת תיפתר.

עדי קול: נחסוך לכם את הנסיעה בכל שבועיים לכאן...

דב חנין: בדיוק, אולי נעביר את הכנסת לנצרת ונשב שם ונפתור את הבעיה.

חנין זועבי: אז תפתרו עוד כמה בעיות.

דב חנין: אם נצליח אז זה כבר כדאי.

דב חנין: ראיתי את סיכום הסיור.

דב חנין: ראיתי את זה כסיכום מאוד-מאוד חיובי, וזה סיור שלכם, זאת אומרת, לא אנחנו חברי הכנסת סיירנו, זה אנשי משרד התחבורה סיירו.

דב חנין: אדוני, לכן אני אומר, יש פה עליכם איזה נטל, מעבר לשאלה העניינית, להתמודד גם עם איזו תחושה מאוד-מאוד כבדה.

דב חנין: אני אומר את זה בצער רב.

דב חנין: אני רואה פה ראש עירייה שפעם אחר פעם מטריח את עצמו להגיע לכנסת ופעם אחר פעם אומר לנו פה בכנסת שהוא מוכן כעירייה לעשות את מה שצריך.

דב חנין: לא רק לעשות את מה שהוא צריך כעירייה, לאתר מקום וכולי, הוא מוכן אפילו לעשות דברים שמעבר לחובתו, לתרום מתקציבו, באמת יוצא מגדרו כדי לתת פתרון למצוקה אמיתית שקיימת בשטח.

דב חנין: אני שמעתי, אדוני, בקשב רב את דבריך על הפתרון העתידי שנגיע אליו בעתיד, של מערכת מקוונת שבה אנשים לא יצטרכו בכלל משרדי רישוי והכול ייעשה באמצעים אחרים.

דב חנין: אני מאוד מברך על זה, הלוואי שנגיע לזה.

דב חנין: אבל בדרך לשם יש לנו עוד כמה תחנות לעבור.

דב חנין: כשתגיעו לזה ותבטלו את משרדי הרישוי בישראל אני בטוח שגם בנצרת המשרד יתבטל והתושבים יגידו: אם זה התבטל בתל-אביב אז גם אנחנו יכולים לספוג את זה.

דב חנין: אבל כרגע זה לא המצב עדיין, וגם כשנתקדם בכיוון הזה, אני אומר את זה רק במשפט, יש קבוצות שונות באוכלוסייה שהיכולת שלהן לפתור את הבעיות בדרך אינטרנטית שונה.

דב חנין: אז אולי יש אנשים שיותר יודעים להשתמש במערכת וזה עבורם יותר ידידותי, ויש אנשים שעבורם, בגלל קשיים כאלה או אחרים, לפעמים גם קשיי שפה, זה לא מערכת כל-כך ידידותית והם רוצים לשבת מול הפקיד שנמצא מולם ולדבר אתו עין בעין ושהוא יענה להם תשובה והם יבינו מה הוא אומר והוא יבין מה הם אומרים לו.

דב חנין: לכן, אדוני המנכ"ל, אני חושב שהפנייה שלנו לפניך נמצאת עדיין במלוא חריפותה.

דב חנין: אולי במובן מסוים זה דווקא טוב שאתם הלכתם על מעין מהלך ביניים.

דב חנין: ייתכן שמהלך הביניים הזה לא יתאפשר בכלל מבחינה משפטית, אני לא נכנס לזה כרגע.

דב חנין: אבל לא קיבלתם כרגע שום החלטה קבועה.

דב חנין: עדיין ההחלטה הקבועה עומדת לפתחכם.

דב חנין: הפנייה שלנו, שאתם תקבלו את ההחלטה הזאת ותקימו משרד רישוי בנצרת, כי זה מה שצריך, זה מה שמתאים לאנשים, זה מה שאנשים צריכים.

דב חנין: אתה יודע, אני למדתי דבר אחד בעבודה שלי כשליח ציבור, שכמה שאני חושב שאני יודע מה הפתרונות ומה הבעיות, תמיד האנשים יודעים יותר טוב ממני, תמיד האנשים שנמצאים בשטח יודעים לספר לי ולהסביר לי דברים שלא הבנתי אותם בעצמי.

דב חנין: אז האנשים בשטח במקום יודעים את הבעיות, מכירים את הבעיות, ואני חושב שצריך לשמוע את קולם.

עדי קול: רק אוסיף שבאמת חבל שאת הניסוי הזה, את המעבר לבדיקה מקוונת, אנחנו עושים קודם כול בנצרת.

עדי קול: אין עדיין מסקנות נחרצות האם המעבר לשירותים מקוונים הצליח.

<ג'מאל טאטור: את יכולה לבדוק באינטרנט, כל השירותים המקוונים נמצאים בנוסף לסניף של משרד הרישוי שפועל בבקרים.

<ג'מאל טאטור: כלומר, השירותים המקוונים ניתנים בנוסף.

<ג'מאל טאטור: מדוע בנצרת זה בִּמְקום?

<ג'מאל טאטור: זה אחת.

<ג'מאל טאטור: שתיים, כל השירותים שאני מקבל כמורה נהיגה- - -

עדי קול: אמרתי שאתן לך להעיר בהמשך, אחרי שנעשה סדר.

<עוזי יצחקי: זה לא רק בנצרת.

<יצחק שדה: האוכלוסייה שם מסוגלת להתמודד עם זה?

<יצחק שדה: אז למה אתם לא עושים את זה בבאר-שבע?

<עוזי יצחקי: אל תזלזל באוכלוסייה הזאת.

<יצחק שדה: אני לא מזלזל.

<יצחק שדה: למה אתם לא עושים את זה בבאר-שבע?

<עוזי יצחקי: יש לנו כניסות רבות מאוד לאינטרנט בשפה הערבית.

<עוזי יצחקי: אנחנו מפעילים מרכז שירות טלפוני בכוכבית 5678, שניתן שם מענה בשפה הערבית.

<עוזי יצחקי: אני עוקב אחר הדברים האלה.

<עוזי יצחקי: יש מספר הולך וגדל של אנשים ואזרחים ואזרחיות שפונים, ורבים מן הנוער במגזר הלא יהודי חשופים לאינטרנט ולטלפון ולכל האפליקציות שנותנות מענה לשירותים מקוונים.

עדי קול: ועדיין אני לא רואה את זה כתחליף.

עדי קול: האם ראש העירייה מבקש לדבר כעת?

<עוזי יצחקי: אני חייב לצאת לרגע כדי לשוחח בטלפון שיחה דחופה עם השר.

דב חנין: אולי בשיחת הטלפון הזאת תיפתר הבעיה אז אנחנו מצפים לבשורות.

<ראמז ג'ראיסי: גברתי היושבת-ראש, אני מעדיף לדבר בנוכחות המנכ"ל.

<קריאה: הנה הגיע ראש עיריית נצרת עילית, מצוין.

<קריאה: הוא יענה על כל השאלות שלנו.

<שמעון גפסו: נצרת עילית – העיר היהודית הגדולה בגליל.

<ראמז ג'ראיסי: נכון להיום.

<שמעון גפסו: נכון לכל הזמן.

<ראמז ג'ראיסי: חזרת בך מן הרעיון להחליף את השם?

<שמעון גפסו: לא, חס וחלילה.

<ראמז ג'ראיסי: אז אמרתי, נכון להיום.

עדי קול: מנכ"ל משרד התחבורה יצא לשיחת טלפון.

עדי קול: אני רוצה שנמשיך את הדיון הזה ולא נפתח בענייני נצרת-נצרת עילית.

עדי קול: לקח לי 3 פגישות ואני כבר אומרת נַצֶרֶת ונַצְרָת כמעט באופן קבוע.

עדי קול: אני עובדת על זה.

עדי קול: אבל אני רוצה שנישאר בנושא.

עדי קול: בסדר?

<איתמר לוין: אפשר בינתיים להעיר הערה?

<איתמר לוין: כי נאמר כאן משהו לא מדויק.

<איתמר לוין: אין בהכרח חיבור בין נקודת היציאה לטסטים ובין משרד הרישוי.

<איתמר לוין: אפילו בעיר שאנחנו נמצאים בה, ירושלים, יש משרד רישוי במקום אחד, בשני מקומות, ויוצאים לטסטים ממקום אחר, וכך בחצי מן הערים.

<איתמר לוין: כי מה שנדרש לנקודת טסטים זה דבר קטן מאוד, זה חדר עם קירור, כיסא וכוס קפה.

<איתמר לוין: אז לא צריך לחבר את זה.

<איתמר לוין: לפעמים טוב לקהל לקבל את השירות שלו במרכז העיר, במקום נגיש, ולטסטים טוב דווקא לצאת מן היציאה החיצונית של העיר.

<איתמר לוין: חשוב מאוד להדגיש את זה, כי לא חייבים לחבר את זה.

עדי קול: בואו נחליט על סבב הדוברים.

עדי קול: ראש העיר, הבטחתי לך.

חנין זועבי: אני מסכימה לתת לראמז ג'ראיסי.

<ראמז ג'ראיסי: אני מבקש לדבר בנוכחות מנכ"ל משרד התחבורה.

עדי קול: בסדר.

עדי קול: אנחנו מסכימים על הסדר כדי שהכול יהיה ברור.

עדי קול: ראמז ג'ראיסי ואז חנין זועבי ואז ג'מאל טאטור שהבטחתי לו קודם.

עדי קול: ראש עיריית נצרת עילית – אתה מקבל תור מאוחר בגלל שבאת באיחור.

<שמעון גפסו: לא ביקשתי מעבר.

<שמעון גפסו: אם את רוצה, אני מוכן גם לשתוק, אבל מצאתי לנכון להגיע.

עדי קול: לא נדבר בינתיים?

<שמעון גפסו: אני יכול לדבר גם לא בנוכחות מנכ"ל משרד התחבורה.

<שמעון גפסו: אני מתואם ומדבר גם עם המנכ"ל וגם עם השר בנושא החזרת המצב לקדמותו, שזה מבחינתי המטרה הסופית, היעד שאליו אני רוצה להגיע.

<שמעון גפסו: אבל בינתיים פנו אליי מורים לנהיגה ומצאתי לנכון לתת מקום יציאה לטסטים, שהוא מקום שלי, של החברה הכלכלית שלי, והוא מאושר על-ידי- - -

עדי קול: כבר עברנו על המכתב שהגיע מטעם המבקר.

<שמעון גפסו: כן, אבל עורך-דין קולס, שהיה בעבר חבר כנסת, אישר לנו להציע את זה עד לישיבת הדירקטוריון, לתת להם זמן של שבוע, ובדירקטוריון זה יעבור.

עדי קול: ואם ההחלטה לא תעבור?

עדי קול: אני רואה שפה חברי הדירקטוריון מתלוננים.

<שמעון גפסו: חבר אחד מהדירקטוריון, מן הסיעה שמייצגת את האינטרס של ראש העירייה שעומד נגדי ולא את האינטרס של תושבי נצרת עילית.

<ראמז ג'ראיסי: אני מציע לך - - -

<שמעון גפסו: אדוני, לא הפרעתי לך לדבר.

<ראמז ג'ראיסי: לא, אני לא מוכן לשבת ולשמוע אותך מתקיף מישהו שלא נוכח כאן בלי שתינתן לו ההזדמנות לענות לך.

<ראמז ג'ראיסי: אני יכול לענות בשמו, אבל לא אעשה את זה.

<ראמז ג'ראיסי: הנימוס קובע שלא תתייחס לאדם שלא נמצא כאן.

<שמעון גפסו: אני חושב שאני מתייחס אליו במלוא הנימוס וגם התייחסתי אל זה בתוכנית בוקר היום בערוץ רדיו ערבי, "אל שאמס".

<שמעון גפסו: עם כל הכבוד לד"ר שוקרי עואודה, שהוא חבר שלי, אני אומר, עם כל הכבוד, הוא לא מייצג את האינטרס של תושבי נצרת עילית הערבים.

חנין זועבי: את זה התושבים יחליטו, לא אתה.

<ראמז ג'ראיסי: הוא מייצג את בוחריו הרבה יותר מאשר אתה מייצג אותם.

<יצחק שדה: אנחנו בסך הכול מדברים על טסטים והנה לאן שהגענו, למאבק בין נצרת ונצרת עילית.

<שמעון גפסו: גברת זועבי, את מתמודדת נגדו, לא נגדי.

חנין זועבי: אתה לא מפספס שום הזדמנות לתקוף את נצרת.

<שמעון גפסו: את צודקת, אני באמת גם לא מפספס הזדמנות לתקוף אותך ואני מאוד נהנה לתקוף אותך, אני חייב לומר.

חנין זועבי: לא אכפת לי, באמת לא אכפת לי.

חנין זועבי: זה רק מדגיש את הרמה שלך, איזה ראש עירייה אתה ואיזו רמה של ראש עירייה אתה.

חנין זועבי: טוב שהדברים שלך נמצאים בפרוטוקול של ועדת הכנסת.

<שמעון גפסו: אני שמח מאוד שהם נמצאים בפרוטוקול, גברתי.

חנין זועבי: זה מראה בדיוק את הרמה שלך.

<שמעון גפסו: ואני שמח שגם לך יש בית בנצרת עילית.

חנין זועבי: טוב שזה בפרוטוקול.

עדי קול: שמעון גפסו, אתה רוצה לצאת מן הישיבה?

עדי קול: אתה יכול להמשיך בחוץ, אבל לא כאן.

<שמעון גפסו: אז אני שותק, בבקשה.

עדי קול: בדיוק, מעולה.

עדי קול: כולם יכולים לדבר על הא ודא.

<יצחק שדה: דיברנו על טסטים ותראו לאן הבאתם אותנו עכשיו ולאן הכנסתם אותנו, לאילו מלחמות.

עדי קול: - - -

<ראמז ג'ראיסי: אל תכליל.

<יצחק שדה: לא מעניינת אותנו הפוליטיקה.

עדי קול: גם אני.

חנין זועבי: כנראה זה צריך לעניין אותך כדי לצאת מהמצב הזה.

<יצחק שדה: לא מעניינת אותנו הפוליטיקה, רבותי.

<יצחק שדה: אנחנו שליחי ציבור, כפי שאמר חבר הכנסת דב חנין.

<יצחק שדה: אנחנו שליחי ציבור של תלמידים, של מורים לנהיגה ושל ציבור שאמור לקבל שירות ממשרד התחבורה.

<יצחק שדה: אנחנו מבקשים שיהיה פתרון מעשי לבעיות שיש לנו.

<יצחק שדה: מדברים על עמדות כרטוס ממוחשבות וכל הדברים האלה.

<יצחק שדה: צריך לקחת בחשבון, רבותי, שרוב האוכלוסייה באותו אזור היא לא אוכלוסייה יהודית, יש בעיה עם השפה.

עדי קול: ציון מזרחי נמצא כאן.

עדי קול: אתה רוצה להתייחס לזה?

עדי קול: ציון מזרחי הוא נציג משרד התחבורה.

עדי קול: השירותים שאתם מציעים – אני מבינה את ההתקדמות לשירותים מקוונים, אבל יש אוכלוסיות שזה לא מתאים להן.

<ג'מאל טאטור: לא רק זה.

<ג'מאל טאטור: גם למורים לנהיגה.

<ג'מאל טאטור: אני רוצה להבהיר את זה, והוא יודע.

<ג'מאל טאטור: אם זה בודק מסמכים – צריך פקיד לעשות את זה והמכונה לא יכולה לעשות את זה.

<ג'מאל טאטור: אם זה הקלדה – צריך פקיד להקליד את הנתונים.

<ג'מאל טאטור: אם זה רישיון ראשוני – המחשב לא מכיר את התלמיד עדיין.

<ג'מאל טאטור: כל הפעולות של מורי הנהיגה – רק פקיד יכול לעשות אותן.

<ג'מאל טאטור: מה פתאום אתה אומר שיש פתרון מקוון?

<ג'מאל טאטור: בפתרון המקוון תתחיל בקריית ארבע, תעבור לכרמיאל, תעבור למקומות אחרים, אחר-כך תסגור בנצרת.

<ג'מאל טאטור: למה אנחנו החוליה החלשה תמיד, באים עם כל קיצוץ, כל צמצום?

<ג'מאל טאטור: באים אלינו כי אנחנו בפריפריה ואתם באמת פוגעים בנו, פגיעה אחרי פגיעה אחרי פגיעה.

<ג'מאל טאטור: למה?

<ג'מאל טאטור: למה?

עדי קול: כששואלים שאלה, כשאומרים למה יש סימן שאלה אז צריך לתת למישהו לענות.

<ציון מזרחי: אני לא חושב שמישהו רוצה לפגוע בכם.

<ציון מזרחי: והראיה, שבמאמץ כזה או אחר אנחנו רצים מסביב לעניין הזה בניסיון לאתר גם מקום זמני וגם מקום קבוע שאנחנו רוצים למצוא.

<ציון מזרחי: אני לא מאמץ את משל העכבר והחתול, כי אנחנו לא מסתובבים רק סביב עצמנו.

עדי קול: לא, רק בורחים מאתנו.

<יצחק שדה: אני חושב שאנחנו עושים פה טעות ומחטיאים את המטרה כי בסך הכול ציון מזרחי – צריך להיות הוגנים בדברים – הוא חדש במערכת והוא באמת משתדל ומנסה.

<ציון מזרחי: אני לא כל-כך חדש.

<יצחק שדה: חדש בתפקיד, סליחה.

<יצחק שדה: הוא מנסה ומשתדל.

<ציון מזרחי: אני הראשון שהבאתי לנצרת את המבחנים המעשיים, אני.

<שמעון גפסו: לנצרת עילית.

<ציון מזרחי: אתם מתעסקים פה עכשיו בסמנטיקה גיאוגרפית.

<שמעון גפסו: כן, אדוני, זה - - -

<ציון מזרחי: מר גפסו, בבקשה, תעזוב אותי בעניין הזה.

עדי קול: מר גפסו, אתה אמרת שאתה לא מדבר יותר, כי אם תדבר עוד פעם אחת נמשיך את הדיון בלעדיך, כי אתה מנסה ללבות דיון שלא רלוונטי לכאן כל פעם מחדש ובצורה לא ראויה.

<ציון מזרחי: זה העניין הראשון שהזכרתי.

<ציון מזרחי: העניין השני, לצערי קרו שם דברים ב-3 השנים האחרונות, כך או אחרת.

<ציון מזרחי: אני לא רוצה להיכנס לזה עכשיו, אני באמת לא רוצה להיכנס לזה.

<ציון מזרחי: זו לא במה לבירורים למה זה קרה ואיך זה קרה ומה היה.

עדי קול: גם זה לא רלוונטי.

<ציון מזרחי: יש כאן שני דברים שעומדים על הפרק.

<ציון מזרחי: האחד הוא עניין המבחנים המעשיים.

<ציון מזרחי: אם אני מבין אתכם נכון, אתם שואלים את משרד התחבורה – ואני לא רוצה להגיד שאני עכשיו יכול להגיד את המדיניות של המשרד בשמו של השר – שתי שאלות.

<ציון מזרחי: אחת, בעניין המבחנים המעשיים – מגיע כמו לכל אזרח במדינת ישראל שלומד נהיגה ללמוד ולעשות את המבחן, פלוס-מינוס, קרוב לביתו.

<ציון מזרחי: זה אחת, זה מה שאתם אומרים.

<ציון מזרחי: הדבר השני שאתם אומרים, אנחנו מרגישים מקופחים כי אין לנו משרד רישוי פעיל שיושבים בו פקידים ונותנים שירות פרונטלי-ישיר לאזרח.

<ציון מזרחי: אם הבנתי נכון, אלה שני הדברים שאתם אומרים, אלה שני הדברים שעומדים על הפרק.

<ציון מזרחי: ראו, הדבר הדחוף ביותר שהיה לעשות הוא להתניע את המבחנים המעשיים.

<ציון מזרחי: למה זה היה הדבר הדחוף ביותר?

<ציון מזרחי: בפעם הראשונה שנפגשנו כאן בוועדה – בפעם השנייה לצערי לא יכולתי להיות כאן

<ציון מזרחי: כי היו לי התחייבויות אחרות של המשרד – הדבר החשוב ביותר שעמד לנגד עינינו היה להפעיל את המבחנים המעשיים.

<ציון מזרחי: אז בחרנו כל דרך מהירה ואפשרית – בואו נעשה את זה, אתמול בערב, מחר בבוקר, בואו נעשה את זה.

<ציון מזרחי: אז עשינו את זה.

<ציון מזרחי: יש כאן מכתבים של מחלוקת, אם זה תקין או לא תקין כרגע.

<ציון מזרחי: איך אומרים, אני אומר לכם, משרד התחבורה משלם את הכסף.

<ציון מזרחי: בהרבה מקומות שמשרד התחבורה נמצא באתרים כאלה או אחרים הדיור הממשלתי הוא שחותם על ההסכמים.

<ציון מזרחי: אנחנו במשרד התחבורה עובדים על פי חוק וסדר ומי שמנהל חוזים של המדינה על דיור זה הדיור הממשלתי, רבותי.

<ציון מזרחי: אנחנו עומדים בתווך בין לבין ודואגים שזה יקרה.

חנין זועבי: כאן בכל פעם מטיחים כלפינו: אתם לא עשיתם, אתם כן עשיתם.

חנין זועבי: הדבר הראשון שעמד לנגד עינינו היה להעמיד את המבחנים המעשיים.

חנין זועבי: יתרה מכך, ביום שישי האחרון, עם כל הקשיים שהיו לנו, אם אינני טועה עמדו 20 בוחנים כדי להדביק את הפיגור.

<ג'מאל נסאר: למען הדיוק, היו 11 בוחנים.

<ציון מזרחי: בסדר, היה לנו רצון, היינו צריכים לחלק, היינו צריכים גם להבין את היכולת של המקום להוציא 20 בוחנים כפול 10, 200 טסטים ביום, אולי לא היינו מצליחים לעמוד בזה.

<ציון מזרחי: רצינו מאוד, אבל המציאות הכריחה אותנו להתנהג אחרת.

<עוזי יצחקי: אני באמת מתנצל שהייתי צריך לצאת.

<ציון מזרחי: מה שאני חושב שראוי ונכון לעשות, משרד התחבורה, אגף הרישוי צריך להמשיך ולחפש מקום קבוע, שלא רק המבנה יהיה ראוי.

<ציון מזרחי: איתמר לוין, אמרת שמספיק כוס קפה עם קומקום ויושבים ורושמים.

<ציון מזרחי: זה לא כך.

<ציון מזרחי: צריך שיהיו שירותים לציבור.

<ציון מזרחי: בראש ובראשונה אני מסתכל על הציבור, ואני נציג ציבור, סליחה, אני.

חנין זועבי: תסיים את הרעיון, בבקשה.

<ציון מזרחי: אני אומר עוד פעם, אני מצהיר בזאת שמשרד התחבורה, אגף הרישוי לא זנח את חובתו למצוא מקום קבוע ליציאה למבחנים מעשיים.

<ציון מזרחי: זה דבר אחד.

<ציון מזרחי: אנחנו פועלים כך.

<ציון מזרחי: כרגע זה זמני במקום מסוים, אולי מחר זה יהיה קבוע במקום אחר.

<ציון מזרחי: אני לא נכנס לזה, אבל אנחנו עובדים על העניין הזה כל הזמן.

<ציון מזרחי: האמינו לי, אנחנו לא שוקטים על שמרינו.

<ציון מזרחי: זה דבר ראשון.

עדי קול: דבר שני שהניע אותנו ומניע אותנו כל הזמן, יושבים פה אנשים מכובדים שהם מורי נהיגה ויש להם הרבה תלמידים בנצרת.

עדי קול: בנצרת עשינו 1,800 מבחנים מעשיים בחודש.

<יצחק שדה: זה המחוז הכי גדול בארץ.

<ג'מאל טאטור: 4,500 תלמידים.

<ציון מזרחי: מר שדה, מספרים אני יודע, תודה.

<ציון מזרחי: אני אומר לכם שכאשר אני מסתכל על זה, כאשר הרשות, כאשר הממשלה שצריכה לתת את השירות הזה – היא כרגע זאת שנותנת את השירות הזה, היא מעמידה את הבוחנים.

עדי קול: היא נותנת את השירות אבל לא תמיד משלמת עבורו, אני חייבת לשים את זה על השולחן.

<עוזי יצחקי: נכון.

<עוזי יצחקי: בהרבה מקומות אנחנו לא משלמים.

עדי קול: בעיניי זה בניגוד לחוק.

<ציון מזרחי: לא, תרשי לי לומר לך.

<ציון מזרחי: אמרתי שבכל המקומות שיש לנו דיור כזה או אחר, הדיור הממשלתי הוא שחותם על חוזים מול המשכיר או מול הדייר, אם זה העירייה או אם זה מישהו אחר.

<ציון מזרחי: אנחנו בתווך רוצים רק שהם יעשו את זה, וזה נעשה.

<ציון מזרחי: אני רוצה לחזור לעניין.

<ציון מזרחי: אנחנו לא יכולים להגיד למורים היקרים: תפסיקו לעבוד, אנחנו סוגרים לכם את הפרנסה, חס ושלום.

<ציון מזרחי: אין בכלל מגמה כזאת.

<ציון מזרחי: והראיה, עוד פעם, התאמצנו כדי להגיע למה שיש לנו כרגע.

<ציון מזרחי: טוב או לא טוב, אני לא נכנס לזה.

<ג'מאל טאטור: מתי התאמצתם?

<ג'מאל טאטור: חודש ימים המתנו.

<ציון מזרחי: התאמצנו 3 שבועות, האמן לי.

<ציון מזרחי: נהייתי צרוד מהעניין הזה, שהייתי צריך לעשות שם אלף תיווכים וגלגולים באוויר כדי שזה יסתיים לפחות באופן זמני.

<ציון מזרחי: הדבר השני, איתמר לוין, הדבר הזה של בניין בלבד – אתם יודעים שזה לא עובד.

עדי קול: ציון מזרחי, היית כאן בדיון אחד ובו התחייבת לדברים.

עדי קול: ערכנו דיון שבועיים אחר-כך.

עדי קול: להגיד שהתאמצתם, אני מאוד מעריכה את המאמץ, אבל התוצאה לא מספיק טובה.

עדי קול: אני רוצה לתת את רשות הדיבור לראש עיריית נצרת, בבקשה, ואחר-כך לחברת הכנסת חנין זועבי.

עדי קול: לשמעון גפסו אסור לדבר.

<ראמז ג'ראיסי: למען האמת, ישבתי בשקט ורגוע אבל בתוכי ממש להט ותבערה.

<ראמז ג'ראיסי: אינני בטוח שאני נמצא כאן כי יש בי צורך לתרום לפתרון בעיה, אלא אני מרגיש שאני מיותר, הכול נסגר מתחת לשולחן ומשתמשים בי רק ככלי כדי להגיע לאיזו תוצאה.

<ראמז ג'ראיסי: זאת ההרגשה שלי, ואם אני לא צודק אני אמשיך.

<ראמז ג'ראיסי: אם אתם מרגישים שאכן אני צודק, אני חושב שאני צריך לצאת מן הישיבה הזאת וההרגשות הקשות שלי רק יתחזקו.

<ראמז ג'ראיסי: כבוד היושבת-ראש, ציטטת את מבקר המדינה שהחליט לפתוח לשכת תלונות ציבור בנצרת.

<ראמז ג'ראיסי: אני רוצה להגיד לך עד כמה זה השליך באופן חיובי על דעת הקהל בעיר.

<ראמז ג'ראיסי: ראינו בזה פריצת דרך וקיווינו שאכן משרדי ממשלה ילכו בעקבותיו.

<ראמז ג'ראיסי: לצערי זה לא קרה.

<ראמז ג'ראיסי: אני לא רוצה להתחיל מן הסוף, אלא היו סיכומים מ-2007 עם משרד התחבורה, כולל עם שרים, לפתוח משרד תחבורה בנצרת.

<ראמז ג'ראיסי: הגענו למצב שהוצאנו מכרזים כדי לאתר מקום וסיכמנו גם על גובה ההשתתפות בשכר דירה של משרד התחבורה.

<ראמז ג'ראיסי: אמרו אז שיש קושי שתהיה שכירות ישירה של משרד התחבורה וביקשו מאתנו לעשות את זה באמצעות העירייה, ואפילו סיכמנו את הסכום החודשי שמשרד התחבורה יעביר לנצרת, 5,000 שקל באותה תקופה.

<ראמז ג'ראיסי: הגענו לשלב סופי של איתור מקום, המקום התאים, ופתאום פתחו משרד רישוי בנצרת עילית.

<ראמז ג'ראיסי: כמובן זה כאב לנו, לא בגלל שאני לא רוצה שנצרת עילית תתפתח לטובת כל תושביה, יהודים וערבים, אבל אני מרגיש שמתייחסים אלינו כעיר סוג ב' וכאזרחים סוג ב' ולא באופן שוויוני בהתייחסות שאני רוצה בה, בגובה העיניים.

<ראמז ג'ראיסי: לצערי עד עכשיו זה לא קרה.

<ראמז ג'ראיסי: מבלי להיכנס לפרטים שכבר דיברנו עליהם בישיבה הקודמת, באו אלינו ממשרד התחבורה, על סמך ההמלצה של כבודך, וסיירו.

<ראמז ג'ראיסי: האנשים שלי ביחד עם אנשי משרד התחבורה איתרו מקום טוב מאוד.

<ראמז ג'ראיסי: הוא גם בקצה העיר, שאז לא יוצאים לטסטים ממרכז העיר, שהוא מרכז עמוס מאוד, אלא ממקום שהוא כמעט על התפר בין נצרת לנצרת עילית, עם גישה ישירה לכביש העוקף שיכול להגיע לאזורים שבהם בדרך כלל מלמדים תלמידי נהיגה ושבהם מתבצעים טסטים, ואפשרות של חניה טובה מאוד – יש כביש שירות שלאורכו יש חניה שאפשר לחנות בה בלי שום בעיה ומייד לצאת תוך חצי דקה ולהגיע לרמזור שמחבר לכביש העוקף.

<ראמז ג'ראיסי: המקום טוב וראוי.

<ראמז ג'ראיסי: הסיכום היה שנחזור לאותה מתכונת שהיתה.

<ראמז ג'ראיסי: כלומר, משרד הרישוי, שלא רוצה להיכנס לתהליך של מכרז, מעביר את שכר הדירה לעירייה, העירייה שוכרת ואנחנו סוגרים אפילו עם בעל הנכס שנעשה את כל הסידורים וההתאמות על-פי בקשת משרד הרישוי במקום ונתחשבן במסגרת שכר הדירה.

<ראמז ג'ראיסי: זה לא מעניין אף אחד, אבל משרד הרישוי יכול לקבל מקום שמותאם לפי צרכיו ולפי תוכנית שהוא ייתן לנו.

<ראמז ג'ראיסי: אני לא יודע אם יש טוב יותר מהצעה כזאת, שיכולה להיות פתרון קבע ולא פתרון לחודש, לחודשיים או לשלושה חודשים.

<ראמז ג'ראיסי: אבל כנראה לא טובת העניין היא המניע אלא לא להיות בנצרת וללכת בעקבות הדעות שכבר שמענו מכבוד ראש עיריית העיר השכנה, נצרת עילית, ושהגישה שלו כמובן צרמה לכל חברי הוועדה ולכל הנוכחים בישיבה הזאת.

<ראמז ג'ראיסי: אני מקווה שבמשרד התחבורה לא ייכנעו ללחצים, לא לחצים פוליטיים ולא לחצים מסוג כלשהו, ויבחרו את הדרך הראויה שתשרת את כל תושבי האזור.

<ראמז ג'ראיסי: אנחנו נמשיך להיות נכונים לתת את כל העזרה.

<ראמז ג'ראיסי: תודה רבה.

חנין זועבי: קודם כול, אני חושבת שראש העירייה ייצג היטב את התחושה של כולנו.

חנין זועבי: אני לא חושבת שההחלטות של משרד התחבורה הן החלטות אובייקטיביות או נאיביות אפילו.

חנין זועבי: קודם כול, אני שמחה להכיר אותך.

חנין זועבי: ההתקשרות שלנו עם משרד התחבורה לא היתה כל-כך שמחה.

<עוזי יצחקי: אני מזכיר לך שכבר נפגשנו כמה פעמים בנושא המוניות.

חנין זועבי: שלחתי לך המון מכתבים, אבל אחזור לעניין.

חנין זועבי: מכל התשובות שקיבלנו ממשרד התחבורה, גם מהתשובה לשאלה למה בנצרת עילית, גם מהתשובה למה לא משרד רישוי ראשי, אני לא חושבת שאף אחד שנמצא כאן השתכנע.

חנין זועבי: לא אחזור על כל הטענות, אבל אתחיל דווקא בתחושה שיש החלטה – ואני מתחברת למה שאמר ראש העירייה – לא לפתוח משרד בנצרת ואז מצדיקים, ואז מסבירים, מנסים להצדיק, מנסים להסביר למה לא לפתוח, למה נתקבלה החלטה לא לפתוח משרד ראשי בנצרת ואפילו לא להתייחס לאופציות שראש העירייה נותן ברצינות המספקת.

חנין זועבי: נותנים תשובות פשוטות.

חנין זועבי: מדובר באזור הכי גדול שמשרת 400,000 תושבים ודווקא באזור הזה לא פותחים משרד רישוי.

חנין זועבי: אני מקבלת תלונות מנשים שנאלצות לנסוע לעפולה, כשאין להן רכב או הרכב נמצא ברשות הבעל שלהן, לעפולה או לטבריה או לחיפה.

חנין זועבי: הם מדברים על מהפכה באינטרנט ואתה מתאר לנו מדינה מתקדמת, מדינה שפועלת בצורה טכנולוגית מסוימת, לפי האינטרנט.

חנין זועבי: אני אומרת, מדינה מתקדמת ומפותחת היא מדינה שרגישה לאזרחים שלה ולצרכים של האזרחים שלה, זאת המדינה המתקדמת.

חנין זועבי: ואתה מדבר על האוכלוסייה הערבית, שמעל גיל 45, וגם נשים אפילו מעל גיל 35, לא משתמשים בטכנולוגיה.

חנין זועבי: אני גם מסכימה עם דב חנין, כאשר רוצים לעשות את המהפכה הזאת שלא יתחילו בנצרת.

חנין זועבי: מה פתאום עכשיו מתחילים בנצרת את המהפכה של השימוש באינטרנט לגבי הצרכים של משרד התחבורה?

חנין זועבי: זאת תעלומה.

חנין זועבי: אני לא רוצה לזלזל במעמדה של נצרת או לזלזל ב-400,000 התושבים, אבל אני מבקשת גם לא לזלזל באינטליגנציה שלנו, להיות יותר ישירים, לא להמשיך בטענות ששמענו.

חנין זועבי: אני מבקשת ממך, מר עוזי יצחקי.

חנין זועבי: אתה תגיד שיש החלטה.

חנין זועבי: תהיה כן אתנו – יש החלטה לא לפתוח משרד בנצרת.

חנין זועבי: יש לחצים מראש עיריית נצרת עילית, שהוא חוזר שהיא העיר היהודית הגדולה בגליל.

חנין זועבי: אני לא יודעת למה זה רלוונטי פה, העיר היהודית, אבל הוא חוזר ואומר את זה.

חנין זועבי: אתם לא רוצים להיכנס לתחרות הזאת, לגישה הדומיננטית שנצרת עילית היא העיר המרכזית שם.

חנין זועבי: תגיד לנו: קשה לנו מבחינה פוליטית לפתוח משרד בעיר נצרת.

חנין זועבי: ממילא אנחנו רואים איך כל משרדי הממשלה כבר לפני 20 שנים ו-10 שנים התחילו לצאת מנצרת ופתחו משרדים בנצרת עילית.

חנין זועבי: תגיד לנו שמשרד התחבורה לא חורג מן המדיניות הזאת, שאנחנו רוצים לחזק את נצרת עילית, כפי שאומר גפסו, ואני חושבת שהוא צודק.

חנין זועבי: אני חושבת שדווקא ראש העירייה שמעון גפסו משקף את המדיניות של המדינה הזאת.

חנין זועבי: תהיה כן כמוהו.

חנין זועבי: בנקודה הזאת הוא כן ואמין אתנו.

<שמעון גפסו: תודה רבה.

חנין זועבי: הוא אומר: אני העיר היהודית, אני דומיננטי פה.

חנין זועבי: אז תגיד שאתה מאשר לו.

חנין זועבי: אין שום הצדקה לסבל של 400,000 אזרחים.

חנין זועבי: והנה, ראש עיריית נצרת נתן לך, גם מבחינה טכנית, גם מבחינה פיזית, מקום טוב.

עדי קול: חבר הכנסת באסל גטאס, אתה רוצה לדבר או שאתה רוצה לשמוע תשובות?

באסל גטאס: אני רוצה לשמוע תשובות קודם.

באסל גטאס: אם יהיה לי מה להגיד אבקש לדבר.

עדי קול: אתה רוצה להגיד לנו אם יש מדיניות מכוונת לא לפתוח בנצרת?

<עוזי יצחקי: קודם כול, אני רוצה להדגיש שאין שום מדיניות מכוונת ואין שום עניין לדבר הזה, נהפוך הוא.

<עוזי יצחקי: את אותה מהפכה של השירותים המקוונים לא התחלנו בנצרת אלא אנחנו כבר כמה שנים בתהליך.

<עוזי יצחקי: משרד הרישוי בכפר סבא נסגר, משרד הרישוי בהרצליה נסגר, משרד הרישוי בקריית מלאכי נסגר, משרד הרישוי בבית שמש נסגר ועוד.

עדי קול: אבל לא בקריית ארבע.

<עוזי יצחקי: בקריית ארבע זה משרד היסטורי שמופעל על-ידי העירייה, עם עובדת של העירייה.

<יצחק שדה: מה הקריטריונים לפתוח משרד רישוי?

דב חנין: מה זה היסטורי?

דב חנין: מתי מתחילה ההיסטוריה?

<קריאה: מאות שנים...

דב חנין: מימי אברהם אבינו היה שם משרד רישוי...

<עוזי יצחקי: אנחנו נותנים מענה, כפי שאמרתי, ברדיוסים מסוימים.

<עוזי יצחקי: אין פה שום עניין של אפליה, נהפוך הוא.

<עוזי יצחקי: אנחנו מפעילים משרד רישוי בשפרעם, אנחנו מפעילים משרד רישוי בדלית אל כרמל, אנחנו מפעילים משרד רישוי ברהט וכן במקומות מרכזיים שמשרתים את האוכלוסייה.

<ראמז ג'ראיסי: מזלם שאין לידם את נצרת עילית.

<עוזי יצחקי: אנחנו מפעילים משרדים במקומות שלידם יש אוכלוסייה גדולה, אם זה עפולה, חדרה, באר-שבע, כרמיאל.

באסל גטאס: כאשר אתה אומר שמפעילים משרד רישוי בשפרעם, למה הכוונה?

<עוזי יצחקי: בשפרעם יש משרד רישוי בדרך כלל עם עובד של העירייה.

<עוזי יצחקי: זה סניף, זה לא משרד, סניפון.

<עוזי יצחקי: עוד מעט ציון מזרחי יכול להגיד שנותנים שם שירותים מאוד בסיסיים.

עדי קול: בקריית ארבע זה סניף או משרד?

<ציון מזרחי: זה סניפון קטן מאוד.

<ציון מזרחי: יש שם פקידת עירייה שעובדת על שני המישורים וניתנים שם שירותים מאוד בסיסיים.

חנין זועבי: העיר הערבית היחידה שיש בה משרד רישוי היא שפרעם.

<עוזי יצחקי: יש בדלית אל כרמל ויש גם בשפרעם.

חנין זועבי: אני שואלת על משרד, לא על סניף.

<עוזי יצחקי: אני מדבר על סניף.

<עוזי יצחקי: אבל זה אותו דבר מבחינתי.

עדי קול: אנחנו מדברים על משרד כל הזמן.

<איתמר לוין: האזרח עצמו רואה את ההבדל בין משרד ובין סניף או שזה רק הבדל בגודל?

<עוזי יצחקי: האזרח עצמו, יש שירותים שהוא לא יכול לקבל בסניף, ויש שירותים שהוא גם לא יכול לקבל במשרד אלא רק במחוז.

<עוזי יצחקי: ציון מזרחי עד לא מזמן היה מנהל מחוז רישוי תל-אביב והמרכז והוא יכול להגיד לכם את הדברים.

<עוזי יצחקי: בעיקרון, אנחנו נותנים את כל השירותים בשפה הערבית.

<עוזי יצחקי: אני לא חושב שיש עוד משרד כמו משרד התחבורה שנותן את כל השירותים בשפה הערבית.

עדי קול: אנחנו מאוד מעריכים את זה, גם את המענה הטלפוני והדברים שהצגת.

<עוזי יצחקי: אני מדבר גם על מענה טלפוני בשפה הערבית, באינטרנט, מבחני נהיגה עיוניים בשפה הערבית, תיאוריה.

<ראמז ג'ראיסי: אני מתכבד להזמין את הוועדה עם כל הנציגים שיושבים כאן לבקר בשבוע הקרוב בנצרת ולראות במו עיניכם את ההצעות שהצענו.

עדי קול: אני רוצה להתייחס.

עדי קול: מדובר על מקום שאושר.

עדי קול: גם ראית את המכתב, נאמר שזה מקום טוב.

עדי קול: מצאתם שאולי זה לא נכון מבחינה תעבורתית ונכנס פה ראש עיריית נצרת עילית- - -

<עוזי יצחקי: מבחינת הטסטים.

עדי קול: ראש עיריית נצרת עילית כותב לי שלא מפריע לו שייפתח משרד רישוי בנצרת כל עוד זה לא יהיה על חשבון נצרת עילית.

עדי קול: זאת אומרת, שוב הוא מפעיל כוח ולחצים כדי שיהיה גם משרד בנצרת עילית ולכן לא פותחים משרד בנצרת.

<יצחק שדה: בגלל זה אני שואל מה הקריטריונים, שיגידו מה הקריטריונים.

עדי קול: ברור שיש כאן איזה לחץ פוליטי.

עדי קול: שוב, אני מעדיפה לדעת עליו.

עדי קול: אתה לא היית מסוגל להתחייב שייפתח בעוד 3 חודשים משרד רישוי עם כל השירותים בנצרת.

עדי קול: אני רוצה התחייבות כזאת.

<עוזי יצחקי: אני לא יכול לתת התחייבות כזאת.

<עוזי יצחקי: אנחנו לא יכולים לתת שום התחייבות לפתיחת משרד רישוי בשום מקום.

חנין זועבי: זה נכון, אבל גם ברור למה.

<עוזי יצחקי: לא, לא ברור למה.

<עוזי יצחקי: ברור שאנחנו עוברים לשירותים מקוונים.

חנין זועבי: למה אתה אומר לא לנצרת?

<עוזי יצחקי: לא אמרתי לא לנצרת.

<עוזי יצחקי: גם אם יגיע עכשיו ראש עיריית כפר סבא, והוא הגיע לפני מספר שבועות, אמרתי לו שאנחנו לא פותחים משרדי רישוי.

חנין זועבי: הרי כבר שנים לא פתחתם.

חנין זועבי: למה לפני 10 שנים ו-20 שנים לא פתחתם משרד רישוי בנצרת?

חנין זועבי: הרי יש התכתבויות משנת 1995.

עדי קול: אני מעריכה את זה שאתם מתאמצים.

<עוזי יצחקי: אתם מבלבלים בין משרד רישוי או סניף רישוי ובין מוקד יציאה לטסטים.

<עוזי יצחקי: אנחנו עכשיו מתרכזים במוקד יציאה לטסטים.

<יצחק שדה: מוקד היציאה לטסטים בנצרת ייתן את כל הפתרונות למורי הנהיגה, כולל הקלדות, כולל החתמות טפסים, כולל רישיונות, כולל כל הדברים האלה?

<עוזי יצחקי: אני לא יודע מה זה הקלדות ומה זה דברים אחרים.

<עוזי יצחקי: זה מוקד יציאה לטסטים.

עדי קול: אם אתם אומרים שסניף יענה על הדרישות שדורשים מורי הנהיגה, אנחנו נשמח, אבל אנחנו רוצים התחייבות שזה יוקם.

<יצחק שדה: אז ההתמודדות תישאר בין שני ראשי העיריות, איפה הם רוצים את משרד הרישוי.

<יצחק שדה: לנו אין בעיה, אבל קודם כול שייתנו פתרון למורי הנהיגה.

<עוזי יצחקי: נכון להיום יש פתרון.

<ג'ורג' סאלם: אין לנו הקלדות בנצרת, אדוני, אין לנו פתרון.

<עוזי יצחקי: בואו נשים דברים על השולחן.

<עוזי יצחקי: אני רוצה שתהיו אמיתיים.

<עוזי יצחקי: אני הייתי שם, אתה לא היית שם.

<עוזי יצחקי: הייתי שם, ראיתי את המקום.

<עוזי יצחקי: המקום מצוין.

<עוזי יצחקי: המשרדים שנתן לנו כבוד ראש עיריית נצרת עילית הם מצוינים, עם שירותים, עם מחשב, עם הכול.

<עוזי יצחקי: אני חושב שיש פתרון מצוין.

<עוזי יצחקי: אנחנו מציבים 10 טסטרים שעורכים 140 טסטים ביום.

<עוזי יצחקי: עד שלא נמגר את הפער נמשיך להציב 10 טסטרים.

<יצחק שדה: כאשר יצאת אמרתי לציון מזרחי שאני מודה להם על כל המאמץ ועל כל הדברים.

<יצחק שדה: אמרתי את זה קודם.

<יצחק שדה: כאשר אני צריך להגיד דברים טובים על משרד התחבורה אני אומר.

<עוזי יצחקי: אני מתנצל.

<יצחק שדה: אין בעיה, לא צריך להתנצל.

<יצחק שדה: אני אומר את זה.

עדי קול: קשה לי להאמין שהמקום שניתן בקאונטרי קלאב – אני חייבת להגיד, תקראו את המכתב, זה נראה כמו מחטף.

<שמעון גפסו: זה לא בקאונטרי קלאב.

עדי קול: סליחה, איבדת את זכותך לדבר והסכמת לכך.

<אלירן גפסו: זה לא בקאונטרי קלאב אלא במשרדי החברה הכלכלית.

<אלירן גפסו: זה קיבל אישור מהיועץ המשפטי.

<אלירן גפסו: הוא מעל המבקר בסופו של דבר.

עדי קול: אין כרגע אישור סופי.

עדי קול: אנחנו מחכים לישיבת הדירקטוריון שתתקיים בעוד שבוע.

<אלירן גפסו: יש בינתיים אישור זמני.

עדי קול: בואו נדייק בפרטים.

עדי קול: אין עדיין אישור סופי.

עדי קול: עשיתם את זה במחטף טלפוני של קבלת החלטה, ששוב מעוררת חשד שמדובר במחטף כדי לא לקבל את הפתרון, כי זה קרה מייד אחרי הסיור שהיה בנצרת ושם נאמר: הנה, יש לכם מקום ראוי.

עדי קול: באותו יום פתאום נמצא פתרון בנצרת עילית, אחרי שאתם מתאמצים שבועות למצוא פתרון אחר, באותו יום שנערך סיור עם אנשי משרד התחבורה שהסתכם בזה שאמרו שיש מקום אחר.

<עוזי יצחקי: אני מצהיר כאן לפרוטוקול, אין שום דבר ולא היו דברים מעולם בעניין הזה.

<עוזי יצחקי: אחרי הישיבה- - -

עדי קול: אז איך יצא שאתה והוא דיברתם על המקום ובדקתם?

<עוזי יצחקי: לא דיברנו על המקום.

<עוזי יצחקי: פגשתי אותו לראשונה ביום שישי כשהגעתי לבקר וראיתי שהמקום כבר הופעל.

עדי קול: אבל אמרת שהוא הסביר לך שהוא יפתור את הבעיה.

עדי קול: אתם דיברתם על מקום עם עיריית נצרת עילית אך לא עם עיריית נצרת.

<ראמז ג'ראיסי: למה לא מצאת לנכון באותו ביקור גם לבוא אל ראש עיריית נצרת?

עדי קול: ולבדוק את המקום שהוצע.

<עוזי יצחקי: הייתי ב"ביג", ראיתי את עמדת השירות של המכונה.

<ראמז ג'ראיסי: שאלתי שאלה אחרת.

<ראמז ג'ראיסי: ראית לנכון להיפגש עם ראש עיריית נצרת עילית.

<עוזי יצחקי: אני מתחייב שאני אגיע.

<עוזי יצחקי: בסדר?

<עוזי יצחקי: ניתן לכם את כל הכבוד.

<ראמז ג'ראיסי: בשמחה, אהלן וסהלן, אבל באותו ביקור מן הראוי היה גם להגיע אליי.

<עוזי יצחקי: זה חשוב ואני מקבל את ההערה הזאת.

עדי קול: ואנחנו נגיע יחד אתו.

<ג'מאל נסאר: לפני שאפתח את דבריי, ואנסה לקצר בהם, אני מאוד רוצה להודות לכולם, ודווקא לעוזי יצחקי, אבל יש לי כארגון מורים לנהיגה כמה שאלות שבאמת מפריעות לי בלב.

<עוזי יצחקי: רגע, אתה מייצג את ארגון מורי הנהיגה?

<ראמז ג'ראיסי: שניהם מארגון מורי הנהיגה.

<ראמז ג'ראיסי: הוא הסגן שלי.

<ג'מאל נסאר: הבטחת שיהיה מקום יציאה לטסטים ואמרת שזה זמני ל-3 חודשים.

<עוזי יצחקי: נקווה שנמצא מקום טוב לפני, אז יהיה לפני.

עדי קול: את המועד של 3 חודשים רשמנו.

<עוזי יצחקי: אני מקווה שזה יהיה גם לפני.

עדי קול: זה יוצא באמצע הפגרה, אבל אם נצטרך אנחנו נתכנס גם בפגרה לצורך העניין.

<יצחק שדה: אבל שלא יגידו מחר בבוקר שמבטלים לנו את הטסטים.

<יצחק שדה: שתהיה הבטחה עכשיו ל-3 חודשים, שיהיו טסטים במשך כל החודשים.

<עוזי יצחקי: זה הדבר הכי חשוב.

<עוזי יצחקי: זה הלקוחות שלכם.

<עוזי יצחקי: גם אחרי 3 חודשים- - -

עדי קול: אבל אם הדירקטוריון של החברה הכלכלית לא יאשר?

<יצחק שדה: אתן להם את החצר שלי בבית.

<ג'מאל נסאר: אני בטוח שציון מזרחי בקי בדברים האלה, כי הוא חי בשטח, ואנחנו חיים בשטח.

<ג'מאל נסאר: מקום יציאה לטסטים הוא מקום פרקטי לישיבה הקלדות בודק מסמכים (אישור כשירות).

<ג'מאל נסאר: אני לא יודע אם יש לך מושג בדבר הזה בכלל או לא.

<ג'מאל נסאר: אני יודע שציון מזרחי בקי בדבר הזה.

<ג'מאל נסאר: זה חלק אינטגרלי מהעבודה עצמה של מקום יציאה לטסטים.

<ג'ורג' סאלם: וגם הוצאת רישיון ראשוני.

<ג'מאל נסאר: אם המקום הזה יהיה בנצרת עילית, כמורה נהיגה לי זה לא אכפת, מה טוב.

<ג'מאל נסאר: אם הוא יהיה בנצרת למטה, מה טוב.

<ג'מאל נסאר: לא אכפת לי.

<ג'מאל נסאר: אני גוף א-פוליטי, לא אכפת לי בכלל.

<ג'מאל נסאר: אצא מן המקום שמשרד התחבורה ימצא לי.

<ג'מאל נסאר: אני מודה למשרד התחבורה.

<ג'מאל נסאר: אחרי זה אם ייפתח סניף משרד רישוי לשירות כל האוכלוסייה זה ייתן לי מנוחה רבה, אבל זה לא נוגע לעבודה שלי, זה נוגע לעבודתם של נבחרי הציבור.

<ג'מאל נסאר: אבל אם תהיה לי הזדמנות, כארגון מורי נהיגה אדחוף את זה ואודה לכם.

<ג'מאל נסאר: אנא מכם, תבטיחו לנו כמורים לנהיגה שלא תקטעו לנו את הפרנסה.

<ג'מאל נסאר: מספיק שקטעתם לנו "רק" למשך 5 שבועות.

<עוזי יצחקי: אתה צודק.

<עוזי יצחקי: אתם לקוחות שלנו ואנחנו מתחייבים שהשירות לא ייפגע.

<ג'מאל טאטור: אנחנו גם מבקשים מבחינה מקצועית לערב אותנו.

<ג'מאל טאטור: אנחנו והבוחנים מבחינה מקצועית, אנחנו בעלי הבית שם.

<ג'מאל טאטור: אנחנו לא נגיד לכם מאין, אתם תגידו, אבל תתייעצו אתנו לגבי היציאה והחזרה למבחנים.

<ג'מאל טאטור: אנחנו יכולים להגיד גם את דעתנו והיא חשובה מאוד להצלחת המקום.

עדי קול: אתם לא השתתפתם בסיור?

<ג'מאל טאטור: לא.

עדי קול: זאת היתה חלק מן ההבטחה ורצינו שהסיור יהיה גם עם נציג שלהם.

<ג'מאל טאטור: אני קורא כאן למשרד התחבורה ובמיוחד לראש עיריית נצרת עילית, כי שם אנחנו נמצאים כרגע, אנחנו לא רוצים להמשיך במשחק הזה.

<ג'מאל טאטור: אנחנו רוצים עוּבדות.

<ג'מאל טאטור: במדינה נאורה צריכים להיות נהלים והכול צריך להיות תקין.

<ג'מאל טאטור: אז אנא מכם, תעזרו לנו לפתור את הבעיה פעם אחת ולתמיד.

<ג'מאל טאטור: תודה לכולם.

עדי קול: אני רוצה לחדד את הבקשות שלנו.

עדי קול: הבקשה הגדולה ששמנו על השולחן היא משרד רישוי מלא עם כל השירותים בנצרת, ועל זה אתה חוזר ואומר שאתה לא יכול.

<עוזי יצחקי: אני יכול בתנאים מסוימים.

<עוזי יצחקי: אני אדון על זה עם כבוד ראש העירייה.

דב חנין: או.

דב חנין: קיי, זה כבר משהו.

עדי קול: זה כבר התקדמות.

עדי קול: תודה רבה.

עדי קול: סניף שמאפשר לצאת לטסטים, עם כל השירותים, כולל הקלדות והחתמות.

עדי קול: אנחנו לומדים על הדברים הללו.

<עוזי יצחקי: אין בעיה.

באסל גטאס: והוצאת רישיון ראשוני.

עדי קול: יש היום פתרון בנצרת עילית, אמרת שמדובר בפתרון זמני.

עדי קול: האם אנחנו יכולים לקבל ממך תשובה שבעוד 3 חודשים כאשר הזמניות תעבור ייפתח הסניף הזה בנצרת?

עדי קול: השאלה היא גם על מוקד יציאה לטסטים.

עדי קול: הוא יכול להיות רק אחד או שיכול להיות גם בנצרת עילית וגם בנצרת?

עדי קול: או שזה יוצר בלגן?

<עוזי יצחקי: נבדוק את זה.

עדי קול: כדי למנוע את המאבק הפוליטי פה, שאנחנו מנסים להימנע ממנו על-ידי שאנחנו לא מאפשרים לשמעון גפסו לפתוח את הפה כרגע, בגלל שהוא אמר דברים לא ראויים, אני מזכירה.

<יצחק שדה: אפשר לחבר את שתי הערים ביחד לעיר אחת.

<יצחק שדה: מה הבעיה?

<יצחק שדה: כמו תל-אביב ורמת-גן, או תל-אביב-יפו.

<ראמז ג'ראיסי: אני כבר הצעתי.

חנין זועבי: נצרת היתה אמורה להיות עיר אחת.

עדי קול: אנחנו מבקשים בדיקה לגבי מה שיקרה בעוד 3 חודשים, מקום ליציאה לטסטים עם כל השירותים בנצרת, לא בהכרח על חשבון פגיעה בנצרת עילית, אנחנו רוצים לבדוק אפשרות לשני מקומות, וכמובן רוצים לקבל תשובה לגבי- - -.

<יצחק שדה: אפשר שהטסטים יהיו בנצרת עילית ומשרד הרישוי יהיה בנצרת?

<יצחק שדה: אפשר לחלק בין שני דברים.

<יצחק שדה: לא משנה בכלל אם זה בנצרת או בנצרת עילית.

עדי קול: נשמח לכל פתרון יצירתי.

<אלירן גפסו: אני מבין שערכתם כמה דיונים.

<אלירן גפסו: חשוב לי לציין שבוצעו התאמות בסך 200,000 שקל בתחבורה בשביל המשרד שהיה מתוכנן עוד קודם.

<אלירן גפסו: המשרד שם עבד בצורה נוחה מאוד לטענת כל מי שלקח בו חלק.

<אלירן גפסו: כל תושבי נצרת עילית ותושבי האזור בכלל היו מרוצים.

<אלירן גפסו: דבר שני, אמנם ההעסקה של שתי העובדות בעקבות ההנחיה של משרד הפנים- - -

עדי קול: לא, אתה חוזר אחורה לדברים שאנחנו כבר לא עוסקים בהם.

<אלירן גפסו: אני מבקש רק להגיד שהמשרד עבד 3 שנים וחצי בצורה טובה מאוד.

עדי קול: רק לא שילמתם שכר דירה וכל הדברים האחרים.

<יצחק שדה: למה לא לחזור לאותו מקום?

עדי קול: שמת לב שעכשיו הלכתם 3 חודשים אחורה, לדיון הראשון שלנו?

חנין זועבי: בואו נתקדם.

עדי קול: הלכנו בדיוק כמה חודשים אחורה.

עדי קול: התקדמנו מזמן מאז.

עדי קול: מר עוזי יצחקי, קודם כול אני מודה לך.

באסל גטאס: אמרתם שבפרוטוקול של משרד התחבורה על הביקור בנצרת כתוב שמבחינה תעבורתית יש בעיה.

<עוזי יצחקי: יש חילוקי דעות.

באסל גטאס: האם נתבקשו אנשי נצרת למצוא מקום אחר?

באסל גטאס: אולי יש בנצרת מקום אחר שלא תהיה בו בעיה תעבורתית.

עדי קול: אנחנו נמצא פתרון.

באסל גטאס: אני מרגיש כאילו הסיכום הוא שהמקום הנוכחי יישאר בנצרת עילית.

חנין זועבי: לא, לא.

<ראמז ג'ראיסי: המקום אידיאלי.

<ראמז ג'ראיסי: מקום המוצא לטסטים אידיאלי.

<ראמז ג'ראיסי: כל מי שיושבים כאן יודעים.

עדי קול: מייד נתייחס.

עדי קול: לא משנה לנו איפה הוא יהיה, בנצרת או בנצרת עילית.

עדי קול: אני רק רוצה לדעת, האם אנחנו צריכים לחכות 3 חודשים ולכנס ישיבה כדי לקבל תשובות על מיקום הקבע?

עדי קול: מתי נוכל לקבל תשובה על השאלות שהעלינו?

עדי קול: המנכ"ל התקדם אתנו, הוא באמת מוכן לבחון דברים שהצגנו.

<עוזי יצחקי: נבחן את הדברים, נבחן פתרון קבוע בעניין מוקד יציאה לטסטים, פתרון שיהיה מלא, עם כל ההקלדות ואישורי הכשרות.

<עוזי יצחקי: נבחן את האפשרות שיהיו שני מקומות, למרות שנראה לי שלא אוכל לעמוד בזה מבחינה כספית, בכל זאת אנחנו אחראים על כספים ואתם יודעים שהיום יונח תקציב המדינה ואנחנו מקוצצים באופן משמעותי.

עדי קול: תמיד אפשר באופן לא חוקי ששמעון גפסו יממן את זה.

עדי קול: פשוט הוא אמר בפעם שעברה שיש לו המון-המון כסף, אני מזכירה.

<שמעון גפסו: יש לי המון כסף אבל אמרתי שאני לא מוכן לממן שקל אחד לא חוקי, ומישהו אחר אמר שהוא מוכן.

באסל גטאס: יאיר לפיד אמר היום בוועדת הכספים שמשרד התחבורה מקבל עוד 2 מיליארד שקל.

<עוזי יצחקי: הוא מקבל יותר, הוא מקבל עוד 3 מיליארד שקל, אבל זה לכבישים, רכבות ומערכות הסעה המוניות כולל גם, אנחנו בשלבי תכנון מתקדמים מאוד של רכבת קלה חיפה-נצרת לאורך כביש 79 ובעזרת-השם היא תקום.

דב חנין: בסוף כולם בנצרת ייסעו ברכבת ואף אחד לא ינהג.

דב חנין: ..

<קריאה: תהיה מנהרה מבית-שאן לנצרת.

<קריאה: ..

<עוזי יצחקי: את התקציב הזה הורידו לנו ולכן אני אבדוק את הדברים.

עדי קול: אני רק רוצה להוסיף התחייבות בכתב של שמעון גפסו, ראש עיריית נצרת עילית, שאמר שאם הדירקטוריון במקרה לא יאשר את המקום הנוכחי הוא יקצה מקום באחד המתנ"סים בעיר, מקום שיעבור אישור, כך שלא תיפסק העבודה בתקופה הקרובה, לידיעתכם, זה מאוד-מאוד חשוב.

עדי קול: אנחנו מודים לו, למרות שאנחנו לא מרשים לו לדבר.

עדי קול: .. דבר אחד לא קבענו.

עדי קול: האם אנחנו יכולים לקבוע זמן לדיון נוסף?

עדי קול: אנחנו רוצים זמנים.

<עוזי יצחקי: בחודש הקרוב תהיה לי תשובה.

עדי קול: מצוין, אז אנחנו מחכים.

<יעקב פוני: אני מבקש לפרגן לוועדה.

<יעקב פוני: קודם כול, אני מברך את עוזי יצחקי מנכ"ל משרד התחבורה בתפקידו החדש, שיהיה לך בהצלחה.

<עוזי יצחקי: תודה רבה.

<יעקב פוני: היום אני רואה רוח אחרת נושבת, רצון טוב לעזור.

<יעקב פוני: אנחנו לא אנשים פוליטיים בכלל, רוצים ללכת לכיוון הנכון.

<יעקב פוני: כעמותה מקצועית אנחנו באמת רוצים לראות שהכול מסודר והכול עובד.

<יעקב פוני: מדובר כאן ב-500,000 איש, זה שירות לאנשים, וזה שירות נכון, וזה מגיע להם.

<יעקב פוני: בשירות הזה, גם טסטים וגם הקלדות, שהם הדברים המינימליים שביקשו כאן, זה המינימום.

<יעקב פוני: גם לך, ציון מזרחי, שתהיה הצלחה באגף החדש.

<יעקב פוני: אנחנו רוצים באמת לחזק את כולכם.

<יעקב פוני: אני באמת מבקש לצאת לדרך חדשה, גם לנצרת וגם למשרד התחבורה וגם בעיקר ליושבת-ראש הוועדה.

<יעקב פוני: תודה רבה.

עדי קול: תודה רבה.

עדי קול: הישיבה נעולה.